b'\n_START_ARTICLE_\nOptimizacija spletnih strani\n_START_SECTION_\nIndeksiranje\n_START_PARAGRAPH_\nVodilni spletni iskalniki, kot so Google, Bing, Yahoo! in drugi, uporabljajo spletne pajke, da odkrijejo spletne strani, primerne za izpis rezultatov.  Spletni pajki so dejansko \xe2\x80\x9cuslu\xc5\xbebenci\xe2\x80\x9d spletnih iskalnikov. Spletni pajki "plezajo" po spletnih straneh, shranjujejo vsebovane informacije ter povezave do drugih dokumentov in jih shranjujejo v bazo indeksiranih strani (dokumentov). Naloga spletnih pajkov je, da preko hiperpovezav (povezav med spletnimi dokumenti, linkov (html zna\xc4\x8dka <a>) i\xc5\xa1\xc4\x8dejo in indeksirajo nove ali spremenjene spletne strani oziroma njihove vsebine._NEWLINE_Strani, ki so povezane z \xc5\xbee indeksiranimi stranmi drugih spletnih iskalnikov, so odkrite avtomatsko in ne rabijo biti posebej dodane. Nekateri spletni iskalniki, npr. Yahoo!, ponujajo pla\xc4\x8dljivo storitev, ki zagotavlja, da bo spletni pajek prebrskal spletno stran za dolo\xc4\x8deno fiksno pla\xc4\x8dilo ali pla\xc4\x8dilo za klikanje. Take storitve zagotavljajo vklju\xc4\x8ditev v podatkovno bazo, vendar pa ne zagotavljajo specifi\xc4\x8dnega polo\xc5\xbeaja v prikazu iskalnih rezultatov. Dva velika imenika, Yahoo Directory in Open Directory Project, zahtevata ro\xc4\x8dno vna\xc5\xa1anje spletne strani in preverjanje s strani urednikov. Imenik je spletna stran, ki je organizirana malo druga\xc4\x8de, kot obi\xc4\x8dajni spletni iskalniki.  Vsebino urejajo \xc4\x8dlove\xc5\xa1ki administratorji. Imeniki z veliko podatki so bolj splo\xc5\xa1ni. Ve\xc4\x8dina pa jih je manj\xc5\xa1ih in so usmerjeni v dolo\xc4\x8deno zvrst._NEWLINE_Google ponuja Google Search Console (nekdanji Webmaster Tools, zbirka orodij za spletne skrbnike), ki omogo\xc4\x8da ustvarjanje XML Sitemap, s katerim spletnemu pajku omogo\xc4\x8damo odkritje vseh spletnih strani in podstrani, \xc5\xa1e posebej strani, ki jih pajek ne more odkriti z avtomati\xc4\x8dnim sledenjem povezavam._NEWLINE_Spletni pajki upo\xc5\xa1tevajo mno\xc5\xbeico faktorjev, ko brskajo po spletnem mestu. Spletni iskalniki ne indeksirajo vsake spletne strani. Razdalja med korenom imenika in podstranmi lahko igra pomembno vlogo v brskanju spletnega pajka. Probleme pri brskanju spletnih pajkov povzro\xc4\x8dajo tudi spletne strani z razli\xc4\x8dnimi grafi\xc4\x8dnimi vsebinami, flash datotekami in dinami\xc4\x8dnimi vsebinami.\n_START_SECTION_\nPrepre\xc4\x8devanje brskanja spletnim pajkom\n_START_PARAGRAPH_\nSpletni skrbniki lahko spletnemu pajku prepre\xc4\x8dijo brskanje po neza\xc5\xbeelenih vsebinah oz. datotekah in imenikih, preko robots.txt datoteke, ki se nahaja v izvornem imeniku spletne strani. Spletna stran je lahko izklju\xc4\x8dena iz podatkovne baze spletnega iskalnika tudi preko posebne meta zna\xc4\x8dke, ki jo zna prebrati spletni pajek. Meta zna\xc4\x8dka za klju\xc4\x8dne besede dovoljuje, da sami poveste, katere klju\xc4\x8dne besede so za vas pomembne in jih smatrate kot relevantne pri iskanju va\xc5\xa1e spletne strani. Vse meta zna\xc4\x8dke naj bi bile name\xc5\xa1\xc4\x8dene med <head> ... in ... </head> zna\xc4\x8dkami v HTML kodi na va\xc5\xa1i spletni strani. Treba je omeniti, da veliko iskalnikov te zna\xc4\x8dke ne uporablja ve\xc4\x8d (vendar tudi ni \xc5\xa1kodljivo, \xc4\x8de jo na spletni strani imate)._NEWLINE_Ko pajek obi\xc5\xa1\xc4\x8de spletno stran, najprej prebere datoteko robots.txt, ki mu naro\xc4\x8di, katerih strani naj ne prebrska. Ker ima pajek to datoteko v pomnilniku shranjeno dalj \xc4\x8dasa, se lahko zgodi, da ne opazi nove verzije datoteke in vseeno prei\xc5\xa1\xc4\x8de strani, katerih lastnik spletnega mesta ni hotel imeti indeksiranih. Tipi\xc4\x8dne strani, ki so po navadi prepovedane pajku, so razli\xc4\x8dne strani s prijavnimi postopki (npr. spletna nakupovalna ko\xc5\xa1arica) in uporabniku specifi\xc4\x8dne vsebine, kot so interni rezultati iskanja. Marca 2007 je Google opozoril skrbnike spleti\xc5\xa1\xc4\x8d, naj prepre\xc4\x8dujejo indeksiranje internih iskanj, saj se to smatra za neza\xc5\xbeeleno smetje.\n_START_SECTION_\nPove\xc4\x8devanje pomembnosti/vidnosti strani\n_START_PARAGRAPH_\n\xc5\xa0tevilne metode lahko pove\xc4\x8dajo vidnost spletne strani v rezultatih iskalnika. Povezovanje podstrani spletnega mesta tako, da ka\xc5\xbeejo na pomemben del spletne strani, lahko izbolj\xc5\xa1a njeno pomembnost oz. vidnost. Pisanje vsebin, ki vklju\xc4\x8dujejo redno iskane klju\xc4\x8dne besede in fraze, pove\xc4\x8duje promet na spletni strani. Pomembno je tudi redno posodabljanje vsebin, da se pajki vedno znova vra\xc4\x8dajo in pove\xc4\x8dujejo vidnost strani. Priro\xc4\x8dno je tudi dodajanje relevantnih klju\xc4\x8dnih besed v meta opise in naslovne zna\xc4\x8dke spletne strani, kar posledi\xc4\x8dno pove\xc4\x8da promet na strani in jo povzdvigne na vi\xc5\xa1je mesto v iskalnikovih rezultatih. Pove\xc4\x8devanje pomembnosti strani je odvisno tudi od tega, ali je zadetek oz. stran v\xc5\xa1e\xc4\x8d uporabnikom. Strani, ki niso priljubljene, padejo na ni\xc5\xbeje mesto pri iskanju. Navigacijsko iskanje nas napoti na "bele strani", kot je last-minute. Informacijsko iskanje je iskanje ve\xc4\x8dinoma nekomercialnih informacij. To je t. i. "klikni in beri" iskanje. Obstajajo \xc5\xa1e druge vrste iskanj, kot sta transakcijsko iskanje in komericalno raziskovanje.\n_START_SECTION_\n"White hat SEO" proti "black hat SEO"\n_START_PARAGRAPH_\nSEO tehnike se lo\xc4\x8dijo na dve kategoriji: tehnike, ki jih priporo\xc4\x8dajo spletni iskalniki, ter tehnike, ki jih spletni iskalniki ne odobravajo in jih posku\xc5\xa1ajo zmanj\xc5\xa1evati. To je t. i. "spamdexing". Nekateri strokovnjaki klasificirajo te tehnike oz. metode kot "white hat SEO" in "black hat SEO". Metoda "white hat" ima najbolj\xc5\xa1e in dolgoro\xc4\x8dne rezultate, medtem ko tisti, ki uporabljajo metodo "black hat", pri\xc4\x8dakujejo, da bodo njihove spletne strani izob\xc4\x8dene takoj ko spletni iskalniki ugotovijo, kaj delajo. Obi\xc4\x8dajno traja precej dlje \xc4\x8dasa, da se rezultati eti\xc4\x8dnih tehnih optimizacije poka\xc5\xbeejo, napram "black hat" metodam._NEWLINE_\xc4\x8ce se SEO tehnika ali metoda prilagaja pravilom spletnega iskalnika in ne vsebuje nobenih prevar ali goljufij, se to imenuje "white hat SEO". Potrebno je zagotoviti, da so vsebine, ki jih indeksira spletni iskalnik, popolnoma enake vsebini, ki jo vidi uporabnik. Z "white hat" metodami se ustvarja vsebina za uporabnike in ne za spletne iskalnike. Namesto da se posku\xc5\xa1a pretentati iskalnikov algoritem, so vsebine narejene tako, da so lahko dostopne spletnim pajkom. "White hat SEO" je le u\xc4\x8dinkovito tr\xc5\xbeenje in zagotavljanje kvalitetnih vsebin uporabnikom._NEWLINE_"Black hat SEO" uporablja neeti\xc4\x8dne in zavajajo\xc4\x8de tehnike optimizacije strani. Ena izmed takih tehnik je skrivanje besedila kot del ozadja ali pozicioniranje besedila izven ekrana oz. vidnega obmo\xc4\x8dja. Mo\xc5\xbeen je tudi prikaz druga\xc4\x8dne spletne strani glede na to, ali jo zahteva uporabnik ali spletni iskalnik. Ta metoda se imenuje "cloaking". Ko iskalnik odkrije take spletne strani, jim mo\xc4\x8dno zmanj\xc5\xa1a mesto uvrstitve med rezultati ali pa jih izbri\xc5\xa1e iz podatkovne baze. Za to skrbi iskalnikov algoritem ali iskalnikovi uredniki. Primer je odstranitev spletnih strani BMW Germany in Ricoh Germany leta 2006 zaradi uporabe zavajajo\xc4\x8dih tehnik spletne optimizacije. Po opravi\xc4\x8dilu obeh podjetij ju je Google vrnil v svoje podatkovne baze.\n_START_SECTION_\nSEO kot tr\xc5\xbena strategija\n_START_PARAGRAPH_\nOptimizacija ni nujno ustrezna strategija za vsako spleti\xc5\xa1\xc4\x8de, saj so lahko glede na cilje skrbnika spleti\xc5\xa1\xc4\x8da alternativne spletne tr\xc5\xbene strategije bolj u\xc4\x8dinkovite. Med te strategije spada tudi pla\xc4\x8dljivo iskalno ogla\xc5\xa1evanje, ki ima svojo obliko SEO optimizacije s kratico ATO (optimizacija besedila oglasov, ang. "Ad Text Optimization"). Uspe\xc5\xa1na spletna tr\xc5\xbeenjska kampanja lahko z optimizacijo privabi promet, ustvarjen preko organskega iskanja, na ogla\xc5\xa1evano spletno stran, lahko pa tudi vklju\xc4\x8duje uporabo pla\xc4\x8dljivega ogla\xc5\xa1evanja na iskalnikih in ostalih straneh, gradnjo visoko kakovostnih spletnih strani z namenom privabljanja obiskovalcev, odpravo tehni\xc4\x8dnih pomanjkljivosti, ki prepre\xc4\x8dujejo \xe2\x80\x9cpajkom\xe2\x80\x9d indeksiranje strani, uporabo analiti\xc4\x8dnih programov, ki lastnikom strani pomagajo meriti obiskanost, in izbolj\xc5\xa1avo doseganja zastavljenih ciljev._NEWLINE_SEO lahko povrne nalo\xc5\xbebo. Vendar pa iskalniki z organskimi iskalnimi zadetki ne slu\xc5\xbeijo, njihovi algoritmi se spreminjajo in ne zagotavljajo neprestanih napotitev na stran (Nekatere nakupovalne strani, kot je eBay, so izjeme in mesece vnaprej naznanijo spremembo algoritma). Zaradi negotovosti iskalnikov lahko podjetje, ki je v veliki meri odvisno od prometa prek iskalnih zadetkov, do\xc5\xbeivi velike izgube, \xc4\x8de iskalniki prenehajo po\xc5\xa1iljati obiskovalce. Za lastnike spleti\xc5\xa1\xc4\x8d je torej pametno, \xc4\x8de svoj poslovni model oblikujejo \xc4\x8dim bolj neodvisno od prometa prek iskalnih zadetkov. Kot razlaga zapis na priznanem SEO blogu Seomoz.org: "Ironi\xc4\x8dno je, da spletni ogla\xc5\xa1evalci zelo majhen del prometa proizvedejo prek iskalnikov." Njihov glavni vir prometa so namre\xc4\x8d povezave z drugih spleti\xc5\xa1\xc4\x8d.\n_START_SECTION_\nMednarodni trgi\n_START_PARAGRAPH_\nOptimizacijske tehnike so zelo prilagojene prevladujo\xc4\x8dim iskalnikom na ciljnem trgu. Iskalnikovi tr\xc5\xbeni dele\xc5\xbei se razlikujejo od trga do trga, prav tako konkurenca. Danny Sullivan je leta 2003 izjavil, da Google predstavlja 75% vseh iskanj. V trgih izven Zdru\xc5\xbeenih dr\xc5\xbeav Amerike je Googlov dele\xc5\xbe pogosto \xc5\xa1e ve\xc4\x8dji, Google pa ostaja prevladujo\xc4\x8d iskalnik po vsem svetu. Leta 2006 je imel Google 85-90% tr\xc5\xbeni dele\xc5\xbe v Nem\xc4\x8diji. Medtem ko je bilo v tem obdobju na stotine SEO podjetij v Zdru\xc5\xbeenih dr\xc5\xbeavah Amerike, jih je bilo v Nem\xc4\x8diji le okoli pet. Junija 2008 pa je bil tr\xc5\xbeni dele\xc5\xbe Googla v Veliki Britaniji po podatkih Hitwisa blizu 90%. Enak tr\xc5\xbeni dele\xc5\xbe je bil dose\xc5\xbeen v \xc5\xa1tevilnih dr\xc5\xbeavah._NEWLINE_Od leta 2009 dalje je le \xc5\xa1e nekaj velikih trgov, kjer Google ni vode\xc4\x8di iskalnik. V ve\xc4\x8dini primerov, kjer Google ni vodilen na trgu, zaostaja za lokalnim konkurentom. Tak\xc5\xa1ni najbolj opazni trgi so Kitajska, Japonska, Ju\xc5\xbena Koreja, Rusija in \xc4\x8ce\xc5\xa1ka, kjer so vodilni Baidu, Yahoo! Japan, Naver, Yandex in Seznam.cz._NEWLINE_Uspe\xc5\xa1na iskalna optimizacija za mednarodne trge lahko zahteva strokoven prevod spletnih strani, registracijo imena domene z vrhnjo domeno na ciljnem trgu, spletno gostovanje, ki zagotavlja lokalni IP naslov. Temeljni elementi iskalne optimizacije so sicer enaki ne glede na jezik.\n_START_SECTION_\nPravni postopki\n_START_PARAGRAPH_\n17. oktobra 2002 je podjetje SearchKing na ameri\xc5\xa1ko okro\xc5\xbeno sodi\xc5\xa1\xc4\x8de v Oklahomi vlo\xc5\xbeilo to\xc5\xbebo zoper spletni brskalnik Google. Pri podjetju SearchKing so trdili, da je Googlova taktika prepre\xc4\x8devanja indeksiranja neza\xc5\xbeelene po\xc5\xa1te povzro\xc4\x8dila resno poseganje v pogodbene dogovore. 27. maja 2003 je okro\xc5\xbeno sodi\xc5\xa1\xc4\x8de odobrilo Googlov predlog za zavrnitev prito\xc5\xbebe, saj podjetje SearchKing \xe2\x80\x9cni navedlo zahtevka, na podlagi katerega se lahko odobri opustitev delovanja\xe2\x80\x9d. _NEWLINE_Marca 2006 je podjetje KinderStart vlo\xc5\xbeilo to\xc5\xbebo zoper Google zaradi razvr\xc5\xa1\xc4\x8danja zadetkov iskanja. Pred to\xc5\xbebo je bila Kinderstartova spletna stran umaknjena iz Googlovih zadetkov iskanja, \xc5\xa1tevilo obiskov strani je padlo za 70 odstotkov. 16. marca 2007 je ameri\xc5\xa1ko okro\xc5\xbeno sodi\xc5\xa1\xc4\x8de Severne Kalifornije (oddelek San Jose) zavrglo KinderStartovo to\xc5\xbebo, brez mo\xc5\xbenosti prito\xc5\xbebe. Hkrati je sodi\xc5\xa1\xc4\x8de, na podlagi Pravila 11, delno sprejelo Googlov predlog za kaznovanje odvetnika podjetja KinderStart, s \xc4\x8dimer so zahtevali pla\xc4\x8dilo Googlovih sodnih stro\xc5\xa1kov.'